b'\n_START_ARTICLE_\nRegressiv skat\n_START_PARAGRAPH_\nEn regressiv skat er en skat som forholdsm\xc3\xa6ssigt udg\xc3\xb8r en mindre andel af ens indkomst, jo mere man tjener. Det danske indkomstskattesystem er som hovedregel progressivt, idet man betaler forholdsm\xc3\xa6ssigt mere, jo mere man tjener, se topskat. Et eksempel p\xc3\xa5 en regressiv skat er en kopskat, som er et fast bel\xc3\xb8b opkr\xc3\xa6vet per person; det er klart, at en kopskat udg\xc3\xb8r en procentm\xc3\xa6ssig st\xc3\xb8rre andel af ens indkomst, jo mindre man tjener._NEWLINE_En skat, som altid opkr\xc3\xa6ver den samme andel af alles indkomst, kaldes en flad skat, mens en skat, hvor man betaler en st\xc3\xb8rre andel, jo mere man tjener, kaldes progressiv._NEWLINE_Den franske \xc3\xb8konom Thomas Piketty n\xc3\xa6vner i sin bog Le Capital au XXIe si\xc3\xa8cle, at den samlede indkomstskat i Frankrig i 2010 var regressiv i toppen af indkomstfordelingen, s\xc3\xa5dan at de rigeste 0,1\xc2\xa0% af befolkningen kun betalte 35\xc2\xa0% i skat mod 45-50\xc2\xa0% for mellemgruppen af skatteydere, der hverken h\xc3\xb8rte til de fattigste eller de rigeste. Det skyldes, at de rigeste personer f\xc3\xa5r en forholdsvis stor andel af deres indkomst som kapitalindkomst, der typisk beskattes lavere end arbejdsindkomst. Piketty vurderer, at situationen er den samme i de fleste andre vestlige lande.'